### NN 137/2025 (7.11.2025.), Pravilnik o provedbi Programa kompenzacijske mjere potpore depopuliranim područjima za 2025. godinu

MINISTARSTVO POLJOPRIVREDE, ŠUMARSTVA I RIBARSTVA

2055

Na temelju članka 39. stavka 5. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA KOMPENZACIJSKE MJERE POTPORE DEPOPULIRANIM PODRUČJIMA ZA 2025. GODINU

Predmet Pravilnika

Članak 1.

Ovim se Pravilnikom propisuje provedba Programa kompenzacijske mjere potpore depopuliranim područjima za 2025. godinu (u daljnjem tekstu: Program) donesenog Odlukom Vlade Republike Hrvatske, klasa: 022-03/25-04-350, urbroj: 50301-27/22-25-3 od 28. kolovoza 2025. godine.

Dodjela potpore

Članak 2.

Potpora iz Programa dodjeljuje se u skladu s Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinca 2013.) koja je izmijenjena Uredbom Komisije (EU) 2019/316 od 21. veljače 2019. o izmjeni Uredbe (EU) br. 1408/20l3 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51I, 22. 2. 2019.) kako je izmijenjena Uredbom Komisije (EU) br. 2024/3118 od 10. prosinca 2024. o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 13. 12. 2024.) (u daljnjem tekstu: Uredba Komisije (EU) br. 1408/2013).

Pojmovi

Članak 3.

Pojmovi koji se koriste u ovom Pravilniku imaju sljedeće značenje:

1. korisnik je svaka fizička ili pravna osoba koja je zadovoljila uvjete Programa i ovoga Pravilnika

2. aktivni poljoprivrednik je fizička osoba upisana u Upisnik obiteljskih poljoprivrednih gospodarstava te fizička i pravna osoba upisana u Upisnik poljoprivrednika, čiji je standardni ekonomski rezultat u 2024. godini veći od 3.000 EUR, kao i svi poljoprivrednici koji su u prethodnoj godini primili izravna plaćanja u iznosu manjem od 5.000 EUR, u skladu s propisom kojim se uređuje provedba izravne potpore poljoprivredi i IAKS mjera ruralnog razvoja za 2024. godinu.

3. prihvatljiva površina je poljoprivredna površina koja se nalazi na području Jedinica lokalne samouprave (u daljnjem tekstu: JLS) iz Priloga 1. ovoga Pravilnika za koju je korisnik potpore u 2024. godini podnio Jedinstveni zahtjev za potporu u skladu s propisom kojim se uređuje provedba izravne potpore poljoprivredi i IAKS mjera ruralnog razvoja za 2024. godinu.

Rodno značenje

Članak 4.

Izrazi koji se koriste u ovome propisu, a imaju rodno značenje odnose se jednako na muški i ženski rod.

Uvjeti prihvatljivosti

Članak 5.

Prihvatljivi korisnici su fizičke ili pravne osobe upisane u Upisnik poljoprivrednika ili Upisnik obiteljskih poljoprivrednih gospodarstava koji moraju ispunjavati sljedeće uvjete:

a) za 2022. godinu ostvarili su potporu u okviru mjere 13 Plaćanja područjima s prirodnim ograničenjima ili ostalim posebnim ograničenjima za podmjeru 13.2. Plaćanja u područjima sa značajnim prirodnim ograničenjima (u daljnjem tekstu: ZPO) ili su za te površine ostvarili potporu za 2023. za osnovno plaćanje, za poljoprivredne površine koje se nalaze na području JLS-a iz Priloga 1. ovoga Pravilnika, a koje su od 2023. godine izgubile status područja s ograničenjima u skladu s Pravilnikom o određivanju područja s prirodnim i ostalim ograničenjima (»Narodne novine«, br. 27/23 i 50/24)

b) u 2024. godini za prihvatljive površine podnijeli su Jedinstveni zahtjev za potporu u skladu s propisom kojim se uređuje provedba izravne potpore poljoprivredi i IAKS mjera ruralnog razvoja za 2024. godinu

c) u 2024. godini imali su status aktivnog poljoprivrednika.

Iznos potpore

Članak 6.

(1) Potpora iz Programa dodjeljuje se korisniku po prihvatljivoj površini.

(2) Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) na temelju podataka iz podnesenog Jedinstvenog zahtjeva za potporu u 2024. godini utvrđuje prihvatljivu površinu.

(3) Potpora iz Programa ostvaruje se u skladu s kriterijima za intervenciju 71.01. Plaćanja za područja s prirodnim i ostalim ograničenjima iz Strateškog plana Zajedničke poljoprivredne politike Republike Hrvatske 2023. – 2027.

(4) U slučaju da ukupno podneseni zahtjevi za potporu iz Programa prelaze iznos osigurane godišnje alokacije raspoloživih sredstava u Državnom proračunu za provedbu Programa, konačni iznos potpore za svakog korisnika linearno će se umanjiti.

Zahtjev za potporu

Članak 7.

(1) Zahtjev za potporu (u daljnjem tekstu: Zahtjev) popunjava se i podnosi putem AGRONET zaštićene mrežne aplikacije (u daljnjem tekstu: AGRONET) Agencije za plaćanja.

(2) Podnošenjem Zahtjeva iz stavka 1. ovoga članka podnositelj prihvaća isplatu potpore u skladu s uvjetima i kriterijima Programa i ovoga Pravilnika.

(3) Zahtjev iz stavka 1. ovoga članka podnosi se u roku 30 dana od dana stupanja na snagu ovoga Pravilnika.

Administrativna kontrola

Članak 8.

(1) Agencija za plaćanja provodi administrativnu obradu Zahtjeva u skladu s člankom 140. Zakona o poljoprivredi (»Narodne novine«, br. 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24) (u daljnjem tekstu: Zakon o poljoprivredi).

(2) Prihvatljivim se smatra isključivo Zahtjev podnesen na način propisan u članku 7. ovoga Pravilnika.

(3) Zahtjev podnesen nakon roka propisanog u članku 7. stavku 3. ovoga Pravilnika, neće se razmatrati.

(4) Nakon provedene administrativne kontrole iz stavka 1. ovoga članka Agencija za plaćanja u skladu s člankom 15. Zakona o poljoprivredi donosi:

– Odluku o odobrenju isplate s popisom podnositelja Zahtjeva koji su udovoljili uvjetima za dodjelu potpore iz Programa, koja je ujedno i obavijest da mu je dodijeljena potpora male vrijednosti u skladu s člankom 6. Uredbe Komisije (EU) br. 1408/2013 i

– Odluku o odbijanju s popisom podnositelja Zahtjeva i navedenim razlozima odbijanja za podnositelje koji nisu udovoljili uvjetima za dodjelu potpore iz Programa.

(5) Odluke iz stavka 4. ovoga članka Agencija za plaćanja objavljuje na svojim mrežnim stranicama https://www.apprrr.hr, a dostava odluka smatra se obavljenom istekom osmoga dana od dana objave.

Žalbe

Članak 9.

Na odluke iz članka 8. stavka 4. ovoga Pravilnika korisnik može izjaviti žalbu u skladu s člankom 15. stavkom 5. Zakona o poljoprivredi.

Povrat potpore

Članak 10.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Zaštita osobnih podataka

Članak 11.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 910-05/25-02/21
 Urbroj: 525-07/290-25-13
 Zagreb, 14. listopada 2025.

Potpredsjednik Vlade
 i ministar
 David Vlajčić, v. r.

PRILOG 1.

|  |  |
| --- | --- |
| Popis JLS prihvatljivih za potporu | |
| JLS | ŽUPANIJA |
| BEREK | Bjelovarsko-bilogorska |
| BERETINEC | Varaždinska |
| BRESTOVAC | Požeško-slavonska |
| BREZNIČKI HUM | Varaždinska |
| BUDINŠČINA | Krapinsko-zagorska |
| ČAZMA | Bjelovarsko-bilogorska |
| DARUVAR | Bjelovarsko-bilogorska |
| DAVOR | Brodsko-posavska |
| DONJA STUBICA | Krapinsko-zagorska |
| DONJI KUKURUZARI | Sisačko-moslavačka |
| DRENOVCI | Vukovarsko-srijemska |
| DVOR | Sisačko-moslavačka |
| ĐULOVAC | Bjelovarsko-bilogorska |
| GAREŠNICA | Bjelovarsko-bilogorska |
| GORNJI KNEGINEC | Varaždinska |
| GRAD ZAGREB | Grad Zagreb |
| GRADINA | Virovitičko-podravska |
| HRVATSKA KOSTAJNICA | Sisačko-moslavačka |
| IVANEC | Varaždinska |
| JASENOVAC | Sisačko-moslavačka |
| KARLOVAC | Karlovačka |
| KLENOVNIK | Varaždinska |
| KONJŠČINA | Krapinsko-zagorska |
| KOPRIVNIČKI BREGI | Koprivničko-križevačka |
| KRIŻ | Zagrebačka |
| KUTINA | Sisačko-moslavačka |
| LASINJA | Karlovačka |
| LUDBREG | Varaždinska |
| LUKAČ | Virovitičko-podravska |
| LJUBEŠĆICA | Varaždinska |
| MALI BUKOVEC | Varaždinska |
| NOVA KAPELA | Brodsko-posavska |
| NOVI MAROF | Varaždinska |
| OKUČANI | Brodsko-posavska |
| ORIOVAC | Brodsko-posavska |
| OROSLAVJE | Krapinsko-zagorska |
| PAKRAC | Požeško-slavonska |
| PETRIJEVCI | Osječko-baranjska |
| PETRINJA | Sisačko-moslavačka |
| PODGORAČ | Osječko-baranjska |
| RASINJA | Koprivničko-križevačka |
| REŠETARI | Brodsko-posavska |
| SIRAČ | Bjelovarsko-bilogorska |
| STARA GRADIŠKA | Brodsko-posavska |
| STUBIČKE TOPLICE | Krapinsko-zagorska |
| SVETA MARIJA | Međimurska |
| SVETI ILIJA | Varaždinska |
| ŠODOLOVCI | Osječko-baranjska |
| ŠTITAR | Vukovarsko-srijemska |
| TOPUSKO | Sisačko-moslavačka |
| TRNAVA | Osječko-baranjska |
| TRNOVEC BARTOLOVEČKI | Varaždinska |
| VARAŽDINSKE TOPLICE | Varaždinska |
| VIROVITICA | Virovitičko-podravska |
| VISOKO | Varaždinska |
| VOĆIN | Virovitičko-podravska |
| VRBANJA | Vukovarsko-srijemska |
| VRBJE | Brodsko-posavska |
| ZAPREŠIĆ | Zagrebačka |
| ZLATAR | Krapinsko-zagorska |